In die aanloop na nog ‘n feesseisoen in die Bronberg-gebied, kan families en vriende uitsien na kosbare kuiertyd saam. Dit is ‘n tyd waar ‘n baie spesiale en lewensveranderende geboorte vir baie – en die oorgang na ‘n nuwe jaar gevier word. Dit is ongelukkig ook dié tyd van die jaar vir onbedagsame plofkoppe om uit hulle gate te kruip en die lewe van mens en dier te versuur.
Mense wat dit nie durf waag om hulle diere in dié tyd alleen of in ander se sorg te laat nie, word gyselaar gehou deur ‘n klompie misdadigers – ja, dit is wat jy iemand noem wat die wet oortree.
Meld elke geval van die misdadige afskiet van vuurwerke in jou voorstad, hoewegebied en dorp by die polisie, metropolisie en jou buurtwag aan. Konfronteer die oortreders saam met ander geteisterdes in jou omgewing en maak hulle op ‘n kalm wyse bewus daarvan dat hulle die wet oortree. As jy ‘n winkelier raakloop wat vuurwerke verkoop, vra om sy toestemmingsdokumentasie te sien. As hy of sy dit nie kan wys nie, meld dit aan.